English: Thank you, Janet. I think I actually answered all your questions in my statement. But just to reiterate, if anyone thinks that their management company, or the management arrangements for their building - because there's a huge range of complex ways of managing these buildings - haven't been included, then just get in touch directly with us. It's easy enough to do - you can e-mail me directly if you need to. So, it's straightforward to do. We will check that the building is included currently in the expressions of interest, to put people's minds at rest if it is included and they don't know that, and that has happened. Or, if they're not included, then we will go the extra mile to get in touch with the management arrangements for that building, and make sure that every effort is made to make those people apply. But in the end, I can't make them, and that's one of the problems. So, one of the issues about the way that these buildings is managed is one of the things we need to address, and one of the things we're currently waiting on is working with the UK Government on the wider leasehold reform package that needs to come in the wake of all of these. I was disappointed that wasn't in the Queen's Speech, but we're reassured that it's coming, and our officials are working together to do that, because we have extremely similar problems across England and Wales. It's very different in Scotland, where they have a different system. So, I very much hope that the UK Government will work with us on that. We were disappointed that they left us out of the original plans, but, in fairness, they have now decided to work with us, and I'm very grateful for that. And in addition, we've been doing a number of things ourselves. So, I was already meeting with the developers before the UK Government started. When the UK Government started to meet with developers, then, obviously, they have much bigger pockets than us, and so, developers unfortunately lost interest in talking to us. However, they have regained that interest, and I'm very glad for that. And we have a range of developers saying that they will sign the pledge for Wales as well; Redrow is one of those. Actually, the contract isn't quite finalised with the UK Government yet, so, when it is, it will be extended to Wales by those developers who have already said on the record they will. And I have a range of meetings with developers anyway, going forward, in Wales, to try and see what we can do. On the insurance point, just briefly, we have discussed this with the UK Government. We need a scheme very similar to the Flood Re scheme, and so, actually, I'm afraid, only the UK Government can do that. We just do not have the heft to be able to do that. So, we've been pushing them to do that, and I am hopeful that, in the next inter-ministerial group, we will be able to discuss how and when they will be able to bring the insurers to the table. And, frankly, Janet, anything you can do to assist us to get the UK Government to do that, I'd be very, very grateful for.
Welsh: Diolch, Janet. Rwy'n credu imi ateb eich holl gwestiynau yn fy natganiad. Ond i ailadrodd, os oes unrhyw un yn credu nad yw eu cwmni rheoli, neu'r trefniadau rheoli ar gyfer eu hadeilad - oherwydd bod amrywiaeth enfawr o ffyrdd cymhleth o reoli'r adeiladau hyn - wedi'u cynnwys, yna cysylltwch yn uniongyrchol â ni. Mae'n ddigon hawdd i'w wneud - gallwch chi anfon e-bost ataf yn uniongyrchol os oes angen. Felly, mae'n hawdd ei wneud. Byddwn ni'n cadarnhau bod yr adeilad wedi'i gynnwys ar hyn o bryd yn y datganiadau o ddiddordeb, er mwyn tawelu meddyliau pobl os yw wedi'i gynnwys ac nad ydyn nhw'n gwybod hynny, ac mae hynny wedi digwydd. Neu, os nad ydyn nhw wedi'u cynnwys, yna byddwn ni'n mynd y filltir ychwanegol i gysylltu â'r trefniadau rheoli ar gyfer yr adeilad hwnnw, a sicrhau bod pob ymdrech yn cael ei gwneud i wneud i'r bobl hynny wneud cais. Ond yn y diwedd, alla i ddim gwneud iddyn nhw, a dyna un o'r problemau. Felly, un o'r materion sy'n ymwneud â'r ffordd y caiff yr adeiladau hyn eu rheoli yw un o'r pethau y mae angen i ni ymdrin ag ef, ac un o'r pethau yr ydym ni'n aros amdano ar hyn o bryd yw gweithio gyda Llywodraeth y DU ar y pecyn diwygio lesddaliad ehangach y mae angen iddo ddod yn sgîl y rhain i gyd. Roeddwn i'n siomedig nad oedd hynny yn Araith y Frenhines, ond rydym ni'n dawel ein meddwl ei fod yn dod, ac mae ein swyddogion yn gweithio gyda'n gilydd i wneud hynny, oherwydd mae gennym ni broblemau eithriadol o debyg ledled Cymru a Lloegr. Mae'n wahanol iawn yn yr Alban, lle mae ganddyn nhw system wahanol. Felly, rwyf yn gobeithio'n fawr y bydd Llywodraeth y DU yn gweithio gyda ni ar hynny. Roeddem ni'n siomedig eu bod nhw wedi ein hepgor ni o'r cynlluniau gwreiddiol, ond, a bod yn deg, maen nhw nawr bellach wedi penderfynu gweithio gyda ni, ac rwy'n ddiolchgar iawn am hynny. Ac yn ogystal â hyn, rydym ni wedi bod yn gwneud nifer o bethau ein hunain. Felly, roeddwn ni eisoes yn cyfarfod â'r datblygwyr cyn i Lywodraeth y DU ddechrau. Pan ddechreuodd Llywodraeth y DU gyfarfod â datblygwyr, yna, yn amlwg, mae ganddyn nhw bocedi llawer dyfnach na ni, ac felly, yn anffodus collodd datblygwyr ddiddordeb mewn siarad â ni. Fodd bynnag, maen nhw wedi adennill y diddordeb hwnnw, ac rwyf i'n falch iawn o hynny. Ac mae gennym ni amrywiaeth o ddatblygwyr yn dweud y byddan nhw'n llofnodi'r addewid ar gyfer Cymru hefyd; mae Redrow yn un o'r rheini. Mewn gwirionedd, nid yw'r contract wedi'i gwblhau'n derfynol gyda Llywodraeth y DU eto, felly, pan fydd hynny'n digwydd, caiff ei ymestyn i Gymru gan y datblygwyr hynny sydd eisoes wedi dweud ar goedd y byddan nhw'n gwneud hynny. Ac mae gennyf i amrywiaeth o gyfarfodydd gyda datblygwyr beth bynnag, wrth symud ymlaen, yng Nghymru, i geisio gweld beth y gallwn ni ei wneud. O ran y pwynt yswiriant, yn fyr iawn, rydym ni wedi trafod hyn gyda Llywodraeth y DU. Mae angen cynllun tebyg iawn i'r cynllun Flood Re arnom ni, ac felly, mewn gwirionedd, mae arnaf i ofn, dim ond Llywodraeth y DU all wneud hynny. Nid oes gennym ni'r grym i allu gwneud hynny. Felly, rydym ni wedi bod yn eu gwthio i wneud hynny, ac rwyf i'n obeithiol y byddwn ni, yn y grŵp rhyng-weinidogol nesaf, yn gallu trafod sut a phryd y byddan nhw'n gallu dod â'r yswirwyr i'r bwrdd. Ac, a dweud y gwir, Janet, byddwn i'n ddiolchgar iawn, iawn am unrhyw beth y gallwch chi ei wneud i'n helpu ni i gael Llywodraeth y DU i wneud hynny.